## Pravilnik o sudjelovanju Vlade Republike Hrvatske u Fondovima za gospodarsku suradnju

### NN 47/2013 (19.4.2013.), Pravilnik o sudjelovanju Vlade Republike Hrvatske u Fondovima za gospodarsku suradnju

MINISTARSTVO PODUZETNIŠTVA I OBRTA

906

Na temelju točke X. Odluke o sudjelovanju u Fondovima za gospodarsku suradnju (»Narodne novine«, broj 40/2013), ministar nadležan za poduzetništvo donosi

PRAVILNIK

O SUDJELOVANJU VLADE REPUBLIKE HRVATSKE U FONDOVIMA ZA GOSPODARSKU SURADNJU

I. OPĆE ODREDBE

Članak 1.

Ovim Pravilnikom, Ministarstvo poduzetništva i obrta na temelju ovlaštenja iz točke X. Odluke o sudjelovanju u Fondovima za gospodarsku suradnju donesene na sjednici Vlade Republike Hrvatske održanoj 28. ožujka 2013. godine (»Narodne novine«, broj 40/2013), propisuje uvjete sudjelovanja Vlade Republike Hrvatske u Fondovima za gospodarsku suradnju, veličinu Fonda za gospodarsku suradnju, trajanje Fondova za gospodarsku suradnju, naknadu za upravljanje i naknadu koja ovisi o prinosu Fonda za gospodarsku suradnju, raspodjelu dobiti, djelokrug odlučivanja Povjereničkog odbora, način donošenja odluka Povjereničkog odbora, način i rokove poziva za uplatu sukladno preuzetoj obvezi Ulagatelja, te način prodaje udjela Vlade Republike Hrvatske kao i druga pitanja od značenja za provedbu Odluke o sudjelovanju u Fondovima za gospodarsku suradnju (»Narodne novine«, broj 40/2013).

Članak 2.

U svrhu poticanja razvoja gospodarstva, očuvanja sadašnjih i stvaranja novih radnih mjesta, jačanja postojećih i pokretanja novih gospodarskih subjekata, putem vlasničkog restrukturiranja ulaganjem dodatnog kapitala, Vlada Republike Hrvatske u suradnji sa zainteresiranim privatnim ulagateljima sudjeluje u Fondovima za gospodarsku suradnju.

Ministarstvo poduzetništva i obrta prilikom donošenja ovog Pravilnika vodi se posebno:

– gospodarskim ciljevima: poticanje razvoja gospodarstva, očuvanje sadašnjih i stvaranje novih radnih mjesta, jačanje postojećih i pokretanje novih gospodarskih subjekata, pri čemu ovi ciljevi nemaju prednost nad ostvarivanjem dobiti kao osnovne svrhe fondova rizičnog kapitala utvrđene propisima Republike Hrvatske koji uređuju investicijske fondove rizičnog kapitala,

– namjerom da se kroz tržišno načelo omogući sudjelovanje zainteresiranih osoba u Fondovima za gospodarsku suradnju i

– namjerom da se kroz načelo transparentnosti sve zainteresirane osobe pravodobno i potpuno informira o uvjetima pod kojima Vlada Republike Hrvatske sudjeluje u Fondovima za gospodarsku suradnju.

Pojmovi

Članak 3.

U smislu ovog Pravilnika određeni pojmovi imaju značenje kako slijedi:

Odluka je Odluka o sudjelovanju u Fondovima za gospodarsku suradnju (»Narodne novine«, broj 40/2013),

Fond za gospodarsku suradnju je investicijski fond koji se osniva i posluje, sukladno propisima Republike Hrvatske koji uređuju investicijske fondove rizičnog kapitala, kao otvoreni investicijski fond rizičnog kapitala s privatnom ponudom, te u skladu s Odlukom i ovim Pravilnikom.

Kvalificirani ulagatelj je kvalificirani ulagatelj, u smislu propisa Republike Hrvatske koji uređuju investicijske fondove rizičnog kapitala, a kojeg je Vlada Republike Hrvatske odredila Odlukom o imenovanju kvalificiranog ulagatelja za sudjelovanje u osnivanju Fondova za gospodarsku suradnju (»Narodne novine«, broj 96/2010).

Privatni ulagatelji su svi kvalificirani ulagatelji u smislu propisa Republike Hrvatske koji uređuju investicijske fondove rizičnog kapitala, različiti od Kvalificiranog ulagatelja.

Ulagatelji su Kvalificirani ulagatelj i Privatni ulagatelji kada se u tekstu ovog Pravilnika spominju zajedno.

Društvo za upravljanje je društvo za upravljanje otvorenim investicijskim fondovima rizičnog kapitala s privatnom ponudom sukladno propisima Republike Hrvatske koji uređuju investicijske fondove rizičnog kapitala koje je dobilo odobrenje Hrvatske agencije za nadzor financijskih usluga za obavljanje poslova osnivanja i upravljanja otvorenim investicijskim fondovima rizičnog kapitala s privatnom ponudom.

II. UVJETI POD KOJIMA VLADA REPUBLIKE HRVATSKE SUDJELUJE U FONDOVIMA ZA GOSPODARSKU SURADNJU

Članak 4.

Vlada Republike Hrvatske, putem Kvalificiranog ulagatelja u Fondove za gospodarsku suradnju, sudjeluje u veličini svakog Fonda za gospodarsku suradnju u iznosu kojim udjel Vlade Republike Hrvatske ne može biti ni niži od 25% plus jedan udjel, niti viši od 50% udjela, bez ograničenja na visinu ulaganja svih ostalih kvalificiranih ulagatelja.

Sukladno propisima Republike Hrvatske koji uređuju investicijske fondove rizičnog kapitala, Kvalificirani ulagatelj u svoje ime, a za račun Vlade Republike Hrvatske u svaki od Fondova za gospodarsku suradnju ulaže iznos koji je odgovarajući odredbama ovog Pravilnika.

Sukladno propisima Republike Hrvatske, Fondovima za gospodarsku suradnju upravlja Društvo za upravljanje.

Ukupni iznos sredstava kojima Vlada Republike Hrvatske sudjeluje u Fondovima za gospodarsku suradnju, iznosit će najviše do milijardu kuna.

Najveći iznos pojedinačne maksimalne obveze ulaganja jednog Ulagatelja (izuzevši Republiku Hrvatsku) može iznositi 75% – (minus) 1 udjel veličine Fonda za gospodarsku suradnju.

Članak 5.

Veličina Fonda za gospodarsku suradnju iznosi najmanje 150.000.000,00 kuna, u čemu je udio Privatnih ulagatelja najmanje 75.000.000,00 kuna.

Maksimalna obveza uplate Vlade Republike Hrvatske prema jednom Fondu za gospodarsku suradnju može iznositi do 300.000.000,00 kuna.

Jedno Društvo za upravljanje može upravljati s više Fondova za gospodarsku suradnju.

Fondovi za gospodarsku suradnju se mogu pripajati i spajati samo međusobno.

Trajanje Fondova za gospodarsku suradnju

Članak 6.

Fondovi za gospodarsku suradnju se osnivaju na određeno vrijeme od deset godina uz mogućnost produljenja za maksimalni dodatni rok od dvije godine.

Odluku o produljenju trajanja pojedinog Fonda za gospodarsku suradnju za maksimalni dodatni rok od dvije godine donosi Povjerenički odbor glasovima svih članova Povjereničkog odbora.

Članak 7.

Ukoliko se iz nekog razloga otkaže Društvu za upravljanje ugovor o upravljanju Fondom za gospodarsku suradnju sukladno odredbama statuta i prospekta Fonda za gospodarsku suradnju, ministar nadležan za poduzetništvo ili predsjednik Povjereničkog odbora Fonda za gospodarsku suradnju može objaviti javni poziv za odabir drugog Društva za upravljanje.

U slučaju otkaza upravljanja Fondom za gospodarsku suradnju Društvu za upravljanje od strane Fonda za gospodarsku suradnju, Ulagatelji će Odluku o odabiru novog Društva za upravljanje donijeti na sjednici Povjereničkog odbora većinom od najmanje 50% + 1 glas, pri čemu u slučaju da je Odluka o odabirnu novog Društva za upravljanje Fondom za gospodarsku suradnju donesena s većinom od:

a) najmanje 75% svih glasova tada se ta odluka smatra konačnom u smislu odabira novog Društva za upravljanje;

b) najmanje 50%+1 glas svih glasova, a manje od 75% svih glasova, tada će samo Privatni ulagatelji (dakle izuzevši glasove Kvalificiranog ulagatelja koji ulaže u Fond za gospodarsku suradnju u svoje ime i za račun Republike Hrvatske) u roku od 3 do 6 mjeseci od donošenja Odluke o odabiru novog Društva za upravljanje glasovati o povjerenju novo izabranom Društvu za upravljanje običnom većinom glasova Privatnih ulagatelja. U slučaju neizglasavanja povjerenja novom Društvu za upravljanje, predsjednik Povjereničkog odbora će sazvati sjednicu Povjereničkog odbora radi donošenja Odluke o otkazu Društvu za upravljanje i Odluke o odabiru novog (trećeg) Društva za upravljanje.

U slučaju objave javnog poziva, način, trajanje, i ostale uvjete odabira novog Društva za upravljanje utvrdit će posebnom odlukom ministar nadležnog za poduzetništvo ili predsjednik Povjereničkog odbora Fonda za gospodarsku suradnju.

Područje ulaganja Fondova za gospodarsku suradnju

Članak 8.

Fond za gospodarsku suradnju će isključivo ulagati u trgovačka društva koja imaju sjedišta u Republici Hrvatskoj i koja isključivo ili pretežito obavljaju svoju djelatnost na području Republike Hrvatske.

Fond za gospodarsku suradnju nema ograničenja godišnjeg iznosa ulaganja (20% po godini poslovanja Fonda za gospodarsku suradnju), nego može ulagati do iskorištenja ukupno raspoloživih sredstava pojedinog Fonda za gospodarsku suradnju, uz suglasnost svih Ulagatelja.

Društvo za upravljanje može zajedno s Fondom za gospodarsku suradnju ulagati do najviše 1% vrijednosti pojedinog budućeg projekta, u kojem slučaju takva namjera mora biti sastavni dio Odluke o ulaganju.

Depozitna banka

Članak 9.

Fondovi za gospodarsku suradnju moraju imati depozitnu banku. Troškovi depozitne banke terete imovinu pojedinog Fonda za gospodarsku suradnju.

Naknada za upravljanje

Članak 10.

Društvo za upravljanje naplaćuje godišnju naknadu za upravljanje Fondom za gospodarsku suradnju u prvoj godini poslovanja Fonda za gospodarsku suradnju u visini od 2% ukupne veličine Fonda za gospodarsku suradnju, a u drugoj godini poslovanja Fonda za gospodarsku suradnju u visini od 1,375% ukupne veličine Fonda za gospodarsku suradnju.

U trećoj, četvrtoj i petoj godini poslovanja Fonda za gospodarsku suradnju, godišnja naknada za upravljanje će biti obračunavana i isplaćivana Društvu za upravljanje tako da se predujmovi naknade isplaćuju unaprijed na način da se na početku svakog polugodišnjeg razdoblja poslovanja Fonda za gospodarsku suradnju obračuna i isplati 0,8% (polugodišnji iznos godišnje naknade od 1,6%) vrijednosti na ukupna do tada investirana sredstva Fonda za gospodarsku suradnju. Na kraju svake godine poslovanja Fonda za gospodarsku suradnju se provodi konačan obračun godišnje naknade za upravljanje temeljem godišnje stope od 1,6% na vrijednost do tada ukupno investiranih sredstava Fonda za gospodarsku suradnju, te se Društvu za upravljanje isplaćuje iznos koji predstavlja razliku između konačno obračunate godišnje naknade za upravljanje i isplaćenih polugodišnjih predujmova naknade za tu godinu poslovanja Fonda za gospodarsku suradnju. U slučaju da je dio sredstava Fonda za gospodarsku suradnju investiran u prvom polugodištu, Društvo za upravljanje ima pravo kod poziva na naknadu za drugo polugodište naplatiti i razliku naknade na koju bi imalo pravo da su u obračun naknade za prvo polugodište uzete u obzir i investicije Fonda za gospodarsku suradnju realizirane tijekom tog prvog polugodišta.

Investiranim sredstvima Fonda za gospodarsku suradnju u svrhu gornjeg obračuna godišnje naknade za upravljanje smatraju se do tada ukupno utrošena sredstva Fonda za gospodarsku suradnju izuzev godišnjih naknada za upravljanje Društvu, sve u razdoblju od početka postojanja Fonda pa do zaključno sa zadnjim danom godine poslovanja Fonda za gospodarsku suradnju, za koju se radi obračun godišnje naknade za upravljanje.

Nakon isteka pet godina od osnivanja pa do kraja trajanja Fonda za gospodarsku suradnju, godišnja naknada za upravljanje isplaćuje se polugodišnje, a obračunava se primjenom godišnje stope u visini od 1,6% s obzirom na ukupnu vrijednost ulaganja Fonda za gospodarsku suradnju umanjenu za iznose ulaganja kojima se do trenutka obračuna naknade za upravljanje raspolagalo.

Pored naknade za upravljanje, Društvo za upravljanje također ima pravo na dio naknade vezane uz prinos Fonda za gospodarsku suradnju sukladno raspodjeli dobiti Fonda za gospodarsku suradnju iz članka 11. ovog Pravilnika.

Za ulaganje u Fondove za gospodarsku suradnju ne plaća se ulazna i izlazna naknada.

Raspodjela dobiti

Članak 11.

Isplate, uključujući sredstva ostvarena prodajom ili drugim načinom raspolaganja udjelima u Fondu za gospodarsku suradnju, dividende, udjele u dobiti, kamate i druge prihode Fondova za gospodarsku suradnju, provodit će se na način da sve isplate idu Ulagateljima dok im se ne isplati svota jednaka ukupnom iznosu koji su Ulagatelji uplatili do trenutka raspodjele za kupnju udjela u pojedinom Fondu za gospodarsku suradnju, bilo da je novac korišten za ulaganja, plaćanje naknade za upravljanje ili za pokriće drugih troškova pojedinog Fonda za gospodarsku suradnju, uvećana za internu stopu povrata na uložena sredstva u visini od 8% godišnje (prioritetni povrat).

Naknada za upravljanje vezana za prinos Fonda za gospodarsku suradnju iznosit će dio od ukupne dobiti Fonda za gospodarsku suradnju ovisno o ostvarenom ukupnom godišnjem prinosu Fonda za gospodarsku suradnju iz donje tablice, te će Društvo za upravljanje ostvariti pravo na isplatu naknade za upravljanje vezane za prinos Fonda za gospodarsku suradnju tek nakon što je Ulagateljima isplaćen udjel uvećan za dobit Fonda za gospodarsku suradnju u iznosu koji odgovara internoj stopi povrata na ukupno uložena sredstva u Fond za gospodarsku suradnju i to u visini od 8% godišnje (prioritetni povrat).

|  |  |  |
| --- | --- | --- |
| Ostvareni prinos Fonda za gospodarsku suradnju  (godišnje) | Udio ukupne dobiti Fonda za gospodarsku suradnju koji pripada Društvu za upravljanje | Udio ukupne dobiti Fonda za gospodarsku suradnju koji pripada Ulagateljima |
| Sve do 8,00% | 0% | 100% |
| 8,01% do 10,99% | 15% | 85% |
| 11,00% do 14,99% | 20% | 80% |
| 15,00% i više | 25% | 75% |

Raspodjela dobiti, uključujući sredstva ostvarena prodajom ili drugim načinom raspolaganja udjelima u Fondu za gospodarsku suradnju, dividende, udjele u dobiti, kamate i druge prihode Fonda za gospodarsku suradnju, provodit će se prema sljedećem redoslijedu:

1. Ulagateljima, razmjerno pojedinačnim Maksimalnim obvezama ulaganja Ulagatelja, sve dok se svim Ulagateljima kumulativno ne raspodijeli svota jednaka ukupnom iznosu koji su uplatili do trenutka raspodjele za kupnju udjela u Fondu za gospodarsku suradnju bilo da je novac korišten za ulaganja ili za plaćanje naknade za upravljanje i drugih troškova Fonda za gospodarsku suradnju.

2. povrat iznosa uplate Ulagatelju koji nije uplatio svoj udjel u cijelosti sukladno statutu i prospektu Fonda za gospodarsku suradnju ili želi istupiti iz Fonda za gospodarsku suradnju sukladno Prospektu Fonda za gospodarsku suradnju;

3. Ulagateljima, razmjerno pojedinačnim Maksimalnim obvezama ulaganja Ulagatelja, sve dok se svim Ulagateljima kumulativno ne raspodijeli svota jednaka internoj stopi povrata na uložena sredstva u visini od 8% godišnje (prioritetni povrat) na ukupni iznos koji su Ulagatelji do trenutka ove raspodjele dobiti uplatili za kupnju udjela u Fondu za gospodarsku suradnju bilo da je novac korišten za ulaganja ili za plaćanje naknade za upravljanje i drugih troškova Fonda za gospodarsku suradnju,

4. Društvu za upravljanje naknada za upravljanje vezana uz prinos Fonda za gospodarsku suradnju, sve dok mu se ne raspodijeli iznos kojim bi se u odnosu na sve prijašnje raspodjele Ulagateljima umanjene za raspodjele pod točkama 1. i 2. ovog stavka nakon isplate Društvu za upravljanje po ovoj točki postigao omjer podjele dobiti između Ulagatelja i Društva u skladu s tablicom iz ovog članka, te

5. od preostalog iznosa dobiti, dio koji pripada Društvu za upravljanje na ime Naknade vezane za prinos Fonda za gospodarsku suradnju, odnosno dio koji pripada Ulagateljima sukladno razmjerima pojedinačnih Maksimalnih obveza ulaganju u Veličini Fonda za gospodarsku suradnju, dijeli se u skladu s predviđenim omjerima iz tablice iz ovog članka.

Pod pojmom Realizirani projekti smatraju se sva ulaganja Fonda za gospodarsku suradnju kod kojih je u prethodnom razdoblju do trenutka donošenja Odluke o otkazu Društvu: (i) provedeno i ulaganje (investiranje) i raspolaganje ulaganjem (dezinvestiranje) Fonda za gospodarsku suradnju; ili (ii) provedeno samo ulaganje Fonda za gospodarsku suradnju (investiranje) te je ono i dalje dijelom portfelja Fonda za gospodarsku suradnju. U izračun naknade za upravljanje koja ovisi o prinosu Fonda za gospodarsku suradnju, u slučaju kada se radi o ulaganju pod (i) uzima se stvarni prinos ostvaren prodajom (dezinvestiranjem) ulaganja, a ukoliko se radi o ulaganjima pod (ii) uzima se prinos koji će se u tom trenutku ažurirati i izračunati temeljem procjene vrijednosti tog ulaganja temeljem metodologije koju Društvo za upravljanje koristi za vrednovanje tog ulaganja u knjigama Fonda za gospodarsku suradnju koja je potvrđena od strane revizora Fonda za gospodarsku suradnju.

Izračun raspodjele dobiti izrađuje Društvo za upravljanje prilikom svake podjele, a potvrđuje ga revizor pojedinog Fonda za gospodarsku suradnju jednom godišnje prilikom revizije financijskih izvješća.

Sva eventualna odstupanja u obračunima moraju se uskladiti temeljem obračuna revizora u roku od 14 dana od provedene revizije.

Interna stopa povrata izračunava se prema sljedećoj formuli:

![](dodatni/425851.jpg)

U slučaju otkazivanja od strane Ulagatelja, Društvo za upravljanje isključivo ima pravo, osim naknade za upravljanje za obavljeni posao upravljanja Fondom za gospodarsku suradnju, i na naknadu za upravljanje vezanu za prinos na do tada Realizirane projekte (koji nisu bili razlogom otkazivanja Društvu za upravljanje), sukladno odredbama statuta i prospekta Fonda za gospodarsku suradnju koje reguliraju raspodjelu dobiti, a razmjerno visini investicije i vremenu kojim je Društvo za upravljanje upravljalo svakim pojedinim projektom. Odluku o projektima koji nisu bili razlogom otkazivanja Društvu za upravljanje te za koje će se isplatiti naknada za upravljanje vezana za prinos donijeti će Povjerenički odbor u roku 30 dana od dana otkazivanja Društvu za upravljanje.

Povjerenički odbor Fonda za gospodarsku suradnju

Članak 12.

Sjednice Povjereničkog odbora Fonda za gospodarsku suradnju saziva predsjednik Povjereničkog odbora Fonda za gospodarsku suradnju ili drugi član Povjereničkog odbora po ovlaštenju predsjednika Povjereničkog odbora, a na prijedlog Društva za upravljanje kada je sukladno statutu i prospektu Fonda za gospodarsku suradnju, Društvo za upravljanje dužno zatražiti mišljenje Povjereničkog odbora, osim kada predsjednik Povjereničkog odbora iz bilo kojeg razloga u roku od 3 radna dana od dana prijedloga Društva za upravljanje za sazivanje sjednice ne sazove sjednicu, u kojem slučaju Društvo za upravljanje može sazvati sjednicu.

Sazivanje sjednice Povjereničkog odbora može predsjedniku Povjereničkog odbora, osim Društva za upravljanje, predložiti i Ulagatelj, ili skupina Ulagatelja, koji ima, odnosno koji zajedno imaju, najmanje 25% udjela u Fondu za gospodarsku suradnju. Također, u slučaju da predsjednik Povjereničkog odbora iz bilo kojeg razloga u roku od 3 radna dana ne sazove sjednicu Povjereničkog odbora, tu sjednicu ima pravo sazvati Ulagatelj, ili skupina Ulagatelja, koji je predložio, odnosno koji su predložili, njeno sazivanje predsjedniku Povjereničkog odbora, a koji ima, odnosno koji zajedno imaju, najmanje 25% udjela u Fondu za gospodarsku suradnju.

Povjerenički odbor Fonda za gospodarsku suradnju ima najmanje sljedeća ovlaštenja:

– potvrđivati odluku o izboru revizora poslovanja Fonda za gospodarsku suradnju,

– usvajati financijske izvještaje o poslovanju Fonda za gospodarsku suradnju,

– donositi odluku o otkazu ugovora o upravljanju Društvu za upravljanje sukladno odredbama statuta i prospekta Fonda za gospodarsku suradnju,

– donositi odluku o likvidaciji Fonda za gospodarsku suradnju,

– davati obvezujuće mišljenje na prijedlog odluke o ulaganju i raspolaganju imovinom,

– davati prethodnu suglasnost na izmjene i dopune statuta i prospekta Fonda za gospodarsku suradnju, te promjene članova Uprave Društva za upravljanje i

– davati prethodnu suglasnost na pristup novih Ulagatelja Fondu za gospodarsku suradnju.

Pravo glasa Ulagatelja, odgovara razmjeru maksimalne obveze uplate pojedinog Ulagatelja.

Odluke Povjereničkog odbora donose se većinom od 3/4 danih glasova Ulagatelja, osim u slučaju donošenja sljedećih odluka koje se donose većinom od 50% + 1 glas svih glasova Ulagatelja:

– odluka o otkazu upravljanja Fondom za gospodarsku suradnju Društvu za upravljanje,

– odluka o otkazu upravljanja Fondom za gospodarsku suradnju, u slučaju da Društvo za upravljanje u roku od jedne i pol godine od početka rada nije u redovnom postupku predalo zahtjev za ishodovanje pozitivnog mišljenja na konačnu odluku o ulaganju, a koja je i odobrena od strane Povjereničkog odbora,

– odluka o izboru novog Društva za upravljanje Fondom za gospodarsku suradnju i

– odluka o likvidaciji Fonda za gospodarsku suradnju u sljedećim slučajevima:

• kada se većinom od najmanje 75% glasova Ulagatelji izjasne da više ne žele nastaviti ulagati u Fond za gospodarsku suradnju ili

• kada Fondom za gospodarsku suradnju ne upravlja Društvo za upravljanje dulje od 60 dana.

Interese Vlade Republike Hrvatske u Povjereničkom odboru zastupa Kvalificirani ulagatelj putem ovlaštenog predstavnika.

Članak 13.

Društvo za upravljanje je dužno izvještavati Ulagatelje kvartalno, polugodišnje, godišnje i po potrebi, o društvima u koja je izvršeno ulaganje.

Članak 14.

Društvo za upravljanje je dužno u Odlukama o ulaganju navesti popis članova nadzornog odbora koje će Društvo za upravljanje imenovati u društva u koja se ulaže s priloženim životopisima, ako je u društvu u koje Fond za gospodarsku suradnju ulaže predviđen nadzorni odbor i ako Fond za gospodarsku suradnju ima pravo na člana nadzornog odbora.

Članak 15.

Društvo za upravljanje je dužno za svaku izmjenu Uprave Društva za upravljanje prethodno ishoditi suglasnost Ulagatelja.

Način i rokovi poziva na uplatu sukladno preuzetoj obvezi ulaganja

Članak 16.

Godišnja obveza Kvalificiranog ulagatelja na uplatu uloga u pojedini Fond za gospodarsku suradnju može preći 1/5 ukupno preuzete obveze na uplatu u pojedini Fond za gospodarsku suradnju, to jest Fond za gospodarsku suradnju može ulagati do iskorištenja ukupno raspoloživih sredstava pojedinog Fonda za gospodarsku suradnju, uz suglasnost svih Ulagatelja.

Kumulirana godišnja obveza na uplatu u prvih 5 godina rada Fonda za gospodarsku suradnju računa se prema sljedećoj formuli:

![](dodatni/425852.jpg)

Kumulirana godišnja obveza na uplatu od 6 godine rada Fonda za gospodarsku suradnju i kasnije računa se prema sljedećoj formuli:

![](dodatni/425853.jpg)

Društvo za upravljanje će uputiti poziv Ulagatelju/ima da u roku od 7 do 14 dana uplati/e odgovarajući iznos sukladno odredbama iz stavka 1. ovog članka. Ukoliko Ulagatelj/i ne uplati/e odgovarajući iznos u roku navedenom u prvom pozivu, Društvo za upravljanje uputit će u roku od 14 dana od isteka roka za uplatu iz prvog poziva, drugi poziv Ulagatelju/ima da u narednom roku od 7 do 14 dana uplati/e odgovarajući iznos sukladno odredbama iz stavka 1. ovog članka.

Društvo za upravljanje uputit će poziv Ulagateljima na uplatu udjela u Fond za gospodarsku suradnju isključivo na temelju odobrenih ulaganja Fonda za gospodarsku suradnju od strane Povjereničkog odbora te ostalih obveza i troškova rada Fonda za gospodarsku suradnju.

Na svako zakašnjenje uplate uloga od strane Ulagatelja Društvo za upravljanje ima pravo obračunati i naplatiti pripadajuću zakonsku zateznu kamatu.

Vlada Republike Hrvatske solidarno jamči za obvezu Kvalificiranog ulagatelja iz stavka 1. ovog članka.

III. PRISTUPANJE NOVIH PRIVATNIH ULAGATELJA U FONDOVE ZA GOSPODARSKU SURADNJU

Članak 17.

Pristupanje novih Privatnih ulagatelja u Fondove za gospodarsku suradnju nakon osnivanja, moguće je sukladno propisima Republike Hrvatske koji uređuju investicijske fondove rizičnog kapitala.

Prilikom pristupa novih Privatnih ulagatelja Kvalificirani ulagatelj će se za obvezu na uplatu Vlade Republike Hrvatske ravnati prema visini sredstava osiguranih u Državnom proračunu Republike Hrvatske za sudjelovanje u Fondovima za gospodarsku suradnju za tu godinu i uvjetima i ograničenjima iz ovog Pravilnika.

Javni poziv Privatnim ulagateljima za sudjelovanje u Fondovima za gospodarsku suradnju

Članak 18.

Ministar nadležan za poduzetništvo može temeljem ovog Pravilnika objaviti javni poziv Privatnim ulagateljima za sudjelovanje u Fondovima za gospodarsku suradnju.

Poziv će se objaviti u »Narodnim novinama«, te u najmanje dvije dnevne novine u Republici Hrvatskoj.

Javni poziv upućuje se svim fizičkim i pravnim osobama koje su zainteresirane za sudjelovanje u Fondovima za gospodarsku suradnju i mogu se kvalificirati kao Privatni ulagatelji.

Objava javnog poziva, trajanje, uvjeti i ostale informacije za zainteresirane osobe utvrdit će se posebnom odlukom ministra nadležnog za poduzetništvo.

Svaka fizička i pravna osoba koja je zainteresirana za sudjelovanje u Fondovima za gospodarsku suradnju, može prijaviti svoju zainteresiranost Ministarstvu poduzetništva i obrta, u pisanom obliku.

Sukob interesa Društva za upravljanje

Članak 19.

U cilju izbjegavanja sukoba interesa, pored ograničenja sukladno propisima Republike Hrvatske koji uređuju investicijske fondove rizičnog kapitala, sredstva Fonda za gospodarsku suradnju Društvo za upravljanje ne smije ulagati u:

– povezane osobe s Društvom za upravljanje, ili

– u iste subjekte u koje je društvo za upravljanje ulagalo za račun nekog drugog fonda pod upravljanjem tog Društva za upravljanje, ili s njima povezane subjekte;

osim ako za takvo ulaganje ne dobije suglasnost svih članova Povjereničkog odbora Fonda za gospodarsku suradnju.

Prodaja udjela Vlade Republike Hrvatske

Članak 20.

Ministar nadležan za poduzetništvo može, sukladno propisima Republike Hrvatske koji uređuju investicijske fondove rizičnog kapitala i propisanim aktima Fondova za gospodarsku suradnju, ponuditi na prodaju udjele Vlade Republike Hrvatske Kvalificiranim ulagateljima odabranim temeljem javnog poziva ne manje od uplaćene vrijednosti, a sukladno vrijednostima koje odgovaraju sudjelovanju Vlade Republike Hrvatske iz članka 4. stavka 1. ovog Pravilnika.

Zaštita ugleda Republike Hrvatske u sudjelovanju Vlade Republike Hrvatske u Fondovima za gospodarsku suradnju

Članak 21.

Ako procijeni da sudjelovanje pojedinog Privatnog ulagatelja u Fondu za gospodarsku suradnju, utječe ili bi moglo utjecati na ugled Republike Hrvatske, odnosno pojedinog Fonda za gospodarsku suradnju, a vodeći se zaštitom interesa Republike Hrvatske, Ministarstvo poduzetništva i obrta zadržava pravo uvjetovati sudjelovanje Vlade Republike Hrvatske u pojedinom Fondu za gospodarsku suradnju nesudjelovanjem takvog Privatnog ulagatelja.

Članak 22.

U slučaju da Ministarstvo poduzetništva i obrta utvrdi da sudjelovanje pojedinog Privatnog ulagatelja utječe ili bi moglo utjecati na ugled Republike Hrvatske dužno je u roku tri radna dana od zaprimanja zahtjeva pismeno obavijestiti Društvo za upravljanje da sudjelovanje Vlade Republike Hrvatske u pojedinom Fondu za gospodarsku suradnju uvjetuje nesudjelovanjem takvog Privatnog ulagatelja. U navedenom slučaju, Društvo za upravljanje dužno je u roku tri radna dana od zaprimanja obavijesti, obavijestiti Ministarstvo poduzetništva i obrta, da li sporni Privatni ulagatelj odustaje od ulaganja, te će u tom slučaju Ministarstvo poduzetništva i obrta u narednom roku od tri radna dana od zaprimanja takve obavijesti izdati pisanu potvrdu o sukladnosti te o navedenom izvijestiti Kvalificiranog ulagatelja. U slučaju da Društvo za upravljanje ne obavijesti Ministarstvo poduzetništva i obrta o odustanku spornog Privatnog ulagatelja u roku od pet radnih dana od zaprimanja obavijesti ili obavijesti da sporni Privatni ulagatelj ne odustaje od ulaganja, smatrat će se da Društvo za upravljanje uopće nije podnijelo zahtjev.

Kvalificirani ulagatelj dužan je, nakon što Ministarstvo poduzetništva i obrta izda potvrdu o sukladnosti, u roku od pet radnih dana od izdavanja potvrde o sukladnosti preuzeti obveze uplate u pojedini Fond za gospodarsku suradnju na način da ih preuzima prema redoslijedu izdavanja potvrda o sukladnosti za pojedini Fond za gospodarsku suradnju, a do iznosa sukladno uvjetima i ograničenjima iz ovog Pravilnika.

Članak 23.

Temeljem točke IX. Odluke, Ministar nadležan za poduzetništvo ovlašten je izdati nalog Kvalificiranom ulagatelju koji ulaže u svoje ime, a za račun Republike Hrvatske, da na sjednicama Povjereničkih odbora svakog pojedinog Fonda za gospodarsku suradnju predloži izmjene statuta i prospekta Fonda za gospodarsku suradnju i donošenje pojedinačnih odluka o ulaganju, radi provedbe odredbi ovog Pravilnika.

Članak 24.

Danom stupanja na snagu ovog Pravilnika prestaju važiti: Pravilnik o sudjelovanju Vlade Republike Hrvatske u Fondovima za gospodarsku suradnju (»Narodne novine«, broj 42/2012), Pravilnik o izmjenama i dopunama Pravilnika o sudjelovanju Vlade Republike Hrvatske u Fondovima za gospodarsku suradnju (»Narodne novine«, broj 138/2012) i Pravilnik o izmjenama Pravilnika o sudjelovanju Vlade Republike Hrvatske u Fondovima za gospodarsku suradnju (»Narodne novine«, broj 18/2013).

Stupanje na snagu Pravilnika

Članak 25.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/12-01/36
Urbroj: 516-03-02/1-13-8
Zagreb, 17. travnja 2013.

Ministar
poduzetništva i obrta
Gordan Maras, v. r.

47 19.04.2013 Pravilnik o sudjelovanju Vlade Republike Hrvatske u Fondovima za gospodarsku suradnju

47 19.04.2013 Pravilnik o sudjelovanju Vlade Republike Hrvatske u Fondovima za gospodarsku suradnju

Pravilnik, NN 47/2013-906